b'\n_START_ARTICLE_\nP\xc3\xa5talemyndigheten i Norge\n_START_PARAGRAPH_\nP\xc3\xa5talemyndigheten i Norge er en statlig myndighet som a) leder politiets etterforskning i straffesaker, b) avgj\xc3\xb8r sp\xc3\xb8rsm\xc3\xa5let om en straffeforf\xc3\xb8lgning skal innstilles eller fortsettes, og c) opptrer som aktor under straffeforf\xc3\xb8lgning ved domstolene._NEWLINE_Anklagerens rolle er objektiv, og styres av bevisene i saken. Dersom vurderingen av beviser munner ut i at vilk\xc3\xa5rene for straff ikke er oppfylt, er det p\xc3\xa5talemyndighetens plikt \xc3\xa5 stanse straffeforf\xc3\xb8lgningen. Forsvarere har ikke noen liknende objektivitetsplikt.\n_START_SECTION_\nP\xc3\xa5talemyndigheten i politiet\n_START_PARAGRAPH_\nPolitiadvokatene utgj\xc3\xb8r hoveddelen av p\xc3\xa5talemyndigheten i politiet, leder polititjenestemennenes etterforskning, avgj\xc3\xb8r sp\xc3\xb8rsm\xc3\xa5let om fortsatt straffeforf\xc3\xb8lgning i enkelte saker, og f\xc3\xb8rer saker for retten som anklagere. Som etterforskningsledere har politiadvokatene det siste ord om hvilke beviser som m\xc3\xa5 s\xc3\xb8kes avklart og hvilke som ikke har betydning._NEWLINE_Politiadvokatene er direkte underlagt statsadvokatene i enkeltsaker. I rollen som p\xc3\xa5talemyndighet er de derfor overordnet politiutdannede tjenestemenn.\n_START_SECTION_\nDen milit\xc3\xa6re p\xc3\xa5talemyndighet\n_START_PARAGRAPH_\nDen milit\xc3\xa6re p\xc3\xa5talemyndighet (Generaladvokaten, Krigsadvokatene for Nord-Norge og Krigsadvokatene for S\xc3\xb8r-Norge) er underlagt Justis- og beredskapsdepartementet. I krigstid avgj\xc3\xb8r Generaladvokaten eller f\xc3\xb8rstekrigsadvokatene sp\xc3\xb8rsm\xc3\xa5let om tiltale i saker om milit\xc3\xa6re forbrytelser og forseelser n\xc3\xa5r det ikke h\xc3\xb8rer under Kongen i statsr\xc3\xa5d eller Riksadvokaten._NEWLINE_Den milit\xc3\xa6re p\xc3\xa5talemyndighet ble opprettet som egen etat i 1947, men har historie tilbake til 1646. Pr. 2011 har Den milit\xc3\xa6re p\xc3\xa5talemyndighet 11 ansatte.'